"Vi skal have løsninger, der adresserer klimaproblemerne. Det gør den her plan åbenlyst ikke. Den er slet ikke ambitiøs nok."

Sådan siger formanden for Danmarks Naturfredningsforenings Aarhus-afdeling, Sebastian Jonshøj, om Aarhus Kommunes forslag til temaplan for vedvarende energianlæg, der netop har været i offentlig høring.

Læs også Ny vindmølleplan vækker undren: Borgere er bekymrede for støj-gener

I planen foreslår kommunen at opstille otte kæmpevindmøller fordelt på tre steder og 13 solenergianlæg. Derved opnår man, at omkring 60 procent af kommunens samlede elforbrug kommer fra vedvarende energi (VE), hvoraf vindmøllerne bidrager med fem procent.

"Vi kommer med et offensivt høringssvar, fordi vi mener, at behovet for en øget VE-produktion er presserende nu, hvis man skal nå målet om at være CO2 neutral i 2030," siger Sebastian Jonshøj.

I Danmarks Naturfredningsforenings (DN) høringssvar, der er et blandt 264 svar, som kommunen har modtaget i høringsfasen, foreslås det at opsætte 19 vindmøller.

"De skal jo ikke stå samlet, så det vil ikke virke voldsomt. Vi mener stadig, at man så vidt muligt skal placere vindmøller på havet, men der kan være situationer, hvor det kan være berettiget at sætte dem på land også, fordi det handler om at reagere på en udfordring, der er reel," siger Aarhus-formanden.

Læs også Kritik af kommunens vindmølle-plan: "To-tre møller batter ingenting"

Naturen kan blomstre

Ifølge DN skal man se på vindmøller med andre øjne og skelne imellem, hvad der er landskab og natur.

"Mange mener ikke, at møllerne passer ind, men vi vil gerne bearbejde den holdning og skabe en fælles forståelse af, at vindmøller i landskabet kan have en positiv signalværdi. Vi må simpelthen revurdere vores syn på landskabet," siger Sebastian Jonshøj.

Når det kommer til naturen, så vil foreningen dog ikke gå på kompromis.

"Vi er enormt opmærksomme på naturens behov. Men biodiversiteten behøver ikke at blive ødelagt, fordi der kommer VE-anlæg. Faktisk kan dyr og planters vilkår forbedres, fordi man for eksempel ved solcelleanlæg laver levende hegn og naturkorridorer," forklarer Sebastian Jonshøj.

Læs også Forbavsede naboer: Kommunen placerer solcelleparker 10 meter fra skel

Dog siger foreningen klart nej til vindmøller ved Vosnæs. På grund af det åbne og uberørte landskab, mener foreningen, at prisen for at opstille møller her er for høj.

"Vi ser dem helst opstillet langs motorvejen eller i forbindelse med andre tekniske anlæg."

Medlemsforeningen peger blandt andet på, at der kan sættes yderligere fire møller op på Aarhus Havn end de foreslåede to. Derudover finder foreningen at der kan stå to ved Kasted og peger på yderligere 11 områder i kommunen.

Med 19 vindmøller vil man ifølge DN's beregninger komme op på at dække 40 procent af kommunens el-forbrug. Dertil kommer energiproduktion fra solcelleanlæg.

"Der er folkelig opbakning på papiret til en grøn omstilling, men så snart det kommer tæt på, så står folk af. Vi må bare sige, at der skal være plads til vindmøller i landskabet. De behøver ikke være et hadeobjekt," siger Sebastian Jonshøj.

Læs også Vindmølle-placeringer: "Kompliceret" og "mange interesser på spil"

Er startet et sted

Socialdemokratiet ordfører på området har svært ved at svare på, om hun mener, at planen er ambitiøs nok:

"Jeg kan ikke give et konkret svar. Vi vil læse alle høringssvar igennem og tage stilling til, om der skal ske ændringer både i forhold til antal, placeringer og højden," siger Louise Lindskrog (S).

Hun understreger, at Socialdemokratiet er indstillet på, at der skal handling til.

"Vi skal simpelthen lykkes med det her. Så kan man diskutere, om vi skal sætte ambitionsniveauet højere. Vi så selvfølgelig gerne et højt niveau, men nu er vi startet et sted," siger Louise Lindskrog, der afviser, at der er tale om symbolpolitik:

"Det synes jeg bestemt ikke. Vindmøllerne gør en konkret forskel i CO2-regnskabet, men selvfølgelig betyder det da noget, at vi som kommune med hovedsæde for verdens største vindmølleproducent går forrest. Vi skal vise, at vi tror på vindenergi, og det viser undersøgelser også, at aarhusianerne gerne vil være med til."

Læs også Udsigt til vindmøller på havnen: "Hvorfor skal vi have endnu mere larm?"

Hun mener, at det er bedre at have et ambitionsniveau end blot at afskrive vindmøller på land, som Venstre har gjort. Den opfattelse deler Venstre dog ikke.

"Et ambitionsniveau gør det jo ikke alene. Der kræves konkrete handlinger. Med eller uden vindmøller så er vi kraftigt udfordret på at nå målsætningen om at være CO2-neutral i 2030," lyder det fra rådmand for Teknik og Miljø Bünyamin Simsek (S).

Ifølge Venstre er løsningen dog ikke kæmpevindmøller i Aarhus.

"Jeg synes, at vindmøller er en fantastisk grøn energikilde. De hører bare ikke hjemme i en tæt befolket kommune som Aarhus. Det eneste rigtige er at kæmpe for havvindmølleparker."

Kan Venstre helt afvise at ville stemme for vindmøller i Aarhus?

"Vores overordnede politik er, at vi ønsker møller på havet, men vi laver aldrig en bunke-afvisning. Vi vil konkret tage stilling fra projekt til projekt," siger rådmanden.